Document ID: 32006D0469

EUROOPA PARLAMENDI OTSUS,
18. jaanuar 2006,
luua Equitable Life Assurance Society kriisi uurimiskomisjon
(2006/469/EÜ)
EUROOPA PARLAMENT,
võttes arvesse EÜ asutamislepingu artiklit 193,
võttes arvesse Euroopa Parlamendi, nõukogu ja komisjoni 19. aprilli 1995. aasta otsust 95/167/EÜ, Euratom, ESTÜ Euroopa Parlamendi uurimisõiguse rakendamist käsitlevate üksikasjalike sätete kohta, (1)
võttes arvesse kodukorra artiklit 176,
võttes arvesse 213 Euroopa Parlamendi liikme esitatud taotlust,
võttes arvesse esimeeste konverentsi 14. detsembri 2005. aasta otsust, millega lepiti põhimõtteliselt kokku uurimiskomisjoni loomises seoses Arthur White’i (britt) avalduses nr 0611/2004, Equitable’i liikmete töörühma nimel Paul Braithwaite (britt) poolt esitatud avalduses nr 0029/2005 ning saksa ja iiri avaldajate poolt esitatud samateemalistes avaldustes, mis on kõik Equitable Life Assurance Society’ga (Equitable Life) seotud, tõstatatud väidetega,
ON VASTU VÕTNUD JÄRGMISE OTSUSE:
Artikkel 1
Uurimiskomisjon luuakse, et uurida ühenduse õiguse väidetavaid rikkumisi või halduslikku omavoli ühenduse õiguse rakendamisel seoses Equitable Life’i kriisiga, piiramata samas riiklike või ühenduse kohtute pädevust.
Artikkel 2
Uurimiskomisjon:
-
uurib väidetavaid rikkumisi või halduslikku omavoli Ühendkuningriigi pädevate asutuste poolt Equitable Life’iga seoses nõukogu 10. novembri 1992. aasta direktiiviga 92/96/EMÜ otsese elukindlustusega seotud õigusnormide kooskõlastamise kohta ning millega muudetakse direktiive 79/267/EMÜ ja 90/619/EMÜ (kolmas elukindlustusdirektiiv), (2) mis on nüüd kodifitseeritud Euroopa Parlamendi ja nõukogu 5. novembri 2002. aasta direktiivi 2002/83/EÜ (elukindlustuse kohta) (3) kohaldamisel, eelkõige mis puudutab regulatiivset korraldust ning kindlustusseltside varalise seisundi, sealhulgas nende maksevõime, piisavate kindlustustehniliste eraldiste loomise ja nende eraldiste vastavuses olevate varadega tagamise järelevalvet,
-
hindab sellega seoses, kas komisjon on nõuetekohaselt täitnud kohustust jälgida ühenduse õiguse korrektset ja õigeaegset ülevõtmist ning selgitada välja, kas süsteemsed puudused aitasid kaasa tekkinud olukorrale,
-
annab hinnangu väidetele, et Ühendkuningriigi regulatiivorganid ei kaitsnud mitme aasta vältel ja vähemalt alates aastast 1989 kindlustusvõtjate huve ega teostanud piisavalt ranget järelevalvet Equitable Life’i raamatupidamis- ja eraldiste loomise tavade ning varalise seisundi üle,
-
hindab Euroopa kodanike (mitte Ühendkuningriigi) nõuete staatust ja muude liikmesriikide kindlustusvõtjatele kättesaadavate Ühendkuningriigi ja/või ELi õigusaktide kohaste õiguskaitsevahendite piisavust,
-
teeb kõik ettepanekud, mida ta selles küsimuses vajalikuks peab.
Artikkel 3
Uurimiskomisjon esitab Euroopa Parlamendile vahearuande nelja kuu jooksul alates töö alustamisest ning lõpparuande 12 kuu jooksul pärast käesoleva otsuse vastuvõtmist.
Artikkel 4
Uurimiskomisjon koosneb 22 Euroopa Parlamendi liikmest.
Strasbourg, 18. jaanuar 2006

Labels: 2
4
10
3
18
15